# Afrapportering på Europas bedste ingeniøruddannelse

DTU’s ingeniøruddannelser kendetegnes i egen optik ved følgende tre styrkepositioner:

* **Uddannelser til gavn for samfundet**

DTU er et stærkt teknisk universitet, der udbyder uddannelser indenfor hele ingeniørområdet. Med udgangspunkt i den særlige polytekniske uddannelseskultur er DTU’s uddannelser tilrettelagt med henblik på at uddanne analytisk stærke dimittender med et fællesfagligt udgangspunkt og en dyb kernefaglighed indenfor et valgt ingeniørområde. Dimittender, som kan tænke kritisk, etisk og ansvarligt, og som kan samarbejde på tværs af fagligheder og kulturer. Dimittender, som forstår den kontekst ingeniøren arbejder i, og som er rustet til et arbejdsmarked i stadig forandring. Erhvervslivet inddrages aktivt på alle niveauer i arbejdet med den løbende udvikling af både ny og eksisterende uddannelser, og gennem projekter, virksomhedsbesøg og praktikophold får de studerende mulighed for at omsætte deres viden til praksis.

* **Excellente faglige miljøer og faciliteter**

Uddannelserne på DTU tager udgangspunkt i excellent forskning, og alle kurser og projekter er solidt forankret i relevante faglige miljøer hos forskere og undervisere. Omgangsformen er uformel, og adgangen til forskningsmiljøerne præges af åbne døre og levende interaktion med de studerende. DTU tilbyder undervisnings- og forskningsfaciliteter i verdensklasse, som de studerende via kurser og studenterprojekter får adgang til og herigennem lærer forskningens eller udviklingsarbejdets arbejdsformer og metoder at kende.

* **Engagerede studerende**

De studerende er engagerede og tager ansvar for deres eget studium. En stor kursusportefølje og valgfrihed sikrer, at den enkelte studerende, gennem hele arbejdslivet, kan sætte et personligt præg på egen uddannelse. De studerende deltager aktivt i råd og nævn, som vektorer og hjælpelærere, og deres stemme spiller en vigtig rolle i kvalitetssikring og udvikling af kurser og uddannelser på DTU. Uddannelsesmiljøet på DTU er levende og inkluderende og med sociale og faglige hubs, foreninger og aktiviteter. Der er en høj andel af internationale studerende og forskere, og velfungerende samarbejdsaftaler med bl.a. DTU’s allianceuniversiteter sikrer mulighed for udveksling. Innovationskulturen på DTU er stærk og både studerende og forskere engagerer sig i innovationsprojekter og start-ups.

Til det videre arbejde med fortsat at understøtte udviklingen af Europas bedste Ingeniøruddannelse er udvalgt 23 indikatorer, som fremadrettet bliver fulgt. Her kan bl.a. nævnes: Antal projekter i samarbejde med virksomheder (BEng, BSc og MSc, måles årligt), sampublikationer med virksomheder (årligt), International Student Barometer (learning experience and engagement) (hvert 3. år), hjemtag af ERC-grants (årligt), dialogen med erhvervet gennem løbende møder i Aftagerpanel, Advisory Boards og Følgegrupper samt studerendes engagement politisk, fagligt og socialt i råd, nævn, klubber mm.

Forslag til fremadrettede aktiviteter tæller bl.a. en revurdering af den samlede uddannelsesportefølje, en kortlægning af progressionen på uddannelserne, herunder en analyse af, om de studerende lærer det, vi gerne vil have (læringsprocessen). Fortsat arbejde med at udvikle og udnytte digitalisering i undervisningen, herunder brugen af generativ AI, simulering og modellering, implementering af polyteknisk grundlag på diplomingeniøruddannelsen og arbejde med øget trivsel blandt de studerende.